khistorydata/jeongjo-sjw-relations huggingface dataset:
정조 20년
李祖承以備邊司言啓曰傳曰觀此箕伯狀聞中灣府島居民戶渰沒漂頹之數驚慘之極久而無語日前安州等三邑漂戶雖無人命之致傷念其棲遑失所之狀不勝愍惻猶施拔例之恤典則今於灣島之懷襄蕩析若不別加懷保督令速卽奠接彼墊溺餘生何以賴活言念及此無以爲心爲先以直閣李始源平安道義州府慰諭御史差下使之當日登途躬往水沈處一邊安集民人使之安心奠業一邊聚集死亡人妻孥另加慰問賙恤一邊設壇於近處齎去祭文讀以侑之該府以邊邑無王稅免賦減租雖無可論就其被災民戶以役爲名者蠲除之還穀之新舊當捧者或蕩滌或停退一依前此長興累百名漂沒明川千餘戶墊溺時蠲恤之典而況灣府尤有自別其所救活之方別下諭書御史齎去其詳在諭書中先將此意令廟堂三懸鈴直撥行會於該道該府令該府尹身操版鍤爲邑民先趁御史到府前星火結構期於庇身而與各垌六島諸處旱田水田明年依前耕食然後始可言安堵之效此亦繡衣當以筵敎面飭竝以此意擧槪知委箕伯灣尹事萬萬無狀爲宣化分憂之任者初四夜事過一望之後草草登聞難以領略廟堂之草記論罪在兩人可謂末勘且況道伯出巡例有直狀啓之規則事有關於邊情而循例轉報於道臣巡到所灣尹事尤可駭卽其灣上投竄焉敢逭也而民事爲急徐當處分義州府尹沈晉賢出代勿施無論今年明年島民復業間依白衣從事例姑令戴罪治務若使一夫一婦不獲其居一頃一畝或有汙萊致或及聞於朝廷則王府關和不施於此人而何道伯則拿致嚴繩亦係不容已而欲觀贖罪勤慢及其心之知所嚴畏與否平安監司朴宗甲爲先施以越俸十等之典其罪狀竝令廟堂發關嚴問草記事知悉事命下矣其間稽滯委折竝爲首實報來以爲草記之意自本司該道臣及該府尹處發關嚴問矣卽見平安監司朴宗甲所報以爲義州今番雨水人命致傷之報發巡以後果有傳聞而邑牒未到之前有不敢擧槪於莫重登聞自至曠日稽滯而該府尹以爲無前之水島陸相接初九日以前不得通渡遲待水退始遣摘奸往來之際亦費時日不卽報來云擧行之稽忽狀辭之糢糊莫非昏迷譾劣不能事事之致今於嚴旨之下不勝惶悚爲辭矣該道該府巡路之淹滯啓牒之遲緩旣經特勘雖以今番首實之報言之自本司關問于該道該府則該府尹之只報巡營不爲直牒于本司者事屬不審大國人一名拯得在於初七日而待漂壓摘奸畢到同時例報於道臣處緣由封啓則乃在七日之後而道臣亦無論責馳聞之擧該道該府前後擧行俱可謂駭然平安監司朴宗甲義州府尹沈晉賢竝從重推考何如傳曰節節駭然是豈備例問備之事乎至於彼人事係是邊情而無意登聞則其餘何可說也每稱三江六島地名尙不指的於文書其委折更爲嚴關査問道伯可也
정조 20년
李祖承以兵曹言啓曰依下敎司謁張光益別監金彦修各決棍五度當該別監崔東郁決棍十五度之意敢啓傳曰知道
정조 20년
李肇源以奉常寺提調意啓曰卽伏見徽陵忌辰祭餕餘各品則五色造果九色餠油蜜色味全未煎熟當該進去本寺庫直鄭震蕃熟手張甲得孟賢大捉來嚴問査實則庫直鄭震蕃以爲身爲祭物陪進庫直熟設之際不善看飭自犯死罪云熟手張甲得孟賢大等以爲身爲熟手莫重祭物全不致愼以致九色餠五色造果無一善熟云前後祀典定式至嚴日前飭敎又何等諄勤而今此祭品各種之如是欠精萬萬悚懍萬萬驚駭當該久任郞廳典祀官處分已下而臣之矇不檢飭之罪恭俟重勘當該祭物陪進庫直及熟手等卽令攸司嚴杖遠配何如傳曰允
정조 20년
領議政洪樂性箚曰伏以卽伏見奉常寺堂郞處分傳敎下者辭旨截嚴臣伏不勝惶懍悚蹙罔知措躬之所伏念臣忝叨都提調之任癃病昏瞶漫無覺識全不事事罪積瘝曠矧玆本寺職務專在祀典而國之所重莫先於祀典矣惟我殿下聖孝出天虔誠明禋每當祭享飭敎申申在廷臣僚孰不欽仰而緣臣衰疾一未對揚至有今番陵享祭品之不誠而極矣臣若能勝其任時常察飭則豈有是哉此莫非臣不職之罪而聖度天大曲加涵貸譴責之敎只及於提調郞官臣心慙慄尤無可言而在朝家綜核之政亦不宜如是也臣之失職瘝官非但太常而戰兢之至不敢猥煩衷懇伏乞聖明亟降威罰重勘臣不能董飭之罪先從本寺都提擧之任而特許鐫改以重享典以肅朝綱千萬幸甚取進止答曰省箚具悉卿懇所辭過矣卿須安心穩攝仍傳曰此批答遣史官傳諭
정조 20년
丙辰八月二十六日卯時上御誠正閣右副承旨入侍領敦寧禮曹堂上有司堂上同爲入侍時右副承旨李肇源假注書洪奭周記事官金景煥記注官金良倜領敦寧金履素禮曹判書閔鍾顯戶曹判書李時秀以次進伏訖上曰大臣進前履素進前奏曰邇來日氣不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰元子宮氣候何如上曰一樣矣上曰久未見卿矣今夏溽暑倍前卿其何以經過耶履素曰賤疾當暑轉甚涼生後始頗有減勢矣上曰今番行役雖云勞動一番疏暢必有蘇健之效矣何間當爲復命耶履素曰工役一日內可畢云復命當在晦日矣上曰無疾其行趁晩入城可也上曰石物聞已措備而別看役丁遇泰本自曉事工役自可速成卿其親自看董務令堅緻莎草如有合改處亦從便善爲之可也鍾顯曰今此修改旣擇日時則奏時官例當進去云何以爲之乎上曰依爲之可也上敎時秀曰監役何爲進去耶時秀曰政府以下進去則繕工堂郞例爲進去矣上命書傳敎曰齊陵陵上石物修改依祭享例令松營守臣躬親措備守臣例兼分奉常分掌苑之職進排祭享所入則修改雖有所重豈或過於祭享況修改物種之自本府使之待令者乎此後凡有修改守臣兼管繕工之事該監堂郞則勿爲進去厚陵依此例定式事令政府及戶禮曹知悉守臣處下諭載之本陵謄錄雖以各陵寢陵上修改言之所重何關於政府以下之進去與否其所董役陵官之專管勝於生疎之監役而陵官兼監役之例創自先朝此後雖於政府進去時皆用兼監役事定式雲觀之相地官進去其無意義此後勿爲進去以除繁縟之儀如獻陵宣陵靖陵修改時廣留之如松留例擧行便否令禮判還朝後稟處事分付仍命履素鍾顯先退命書傳敎曰近來凡事雖以彌縫欺蔽爲十數年來宵小之痼習敢於莫重祭享欲售舊習乎以先甲之意日前纔有飭敎欲試其後勤慢之何如昨於徽陵忌辰祭享各品試使史官行祭時入去待禮成奉來看審則多有不能致誠可知其從前各陵封納餕餘之別有看品件獻官成種仁爲先罷職令該府拿問嚴勘典祀官同律陵官亦爲先汰後拿卽令該曹口傳差出交代後拿囚常時若能檢飭十分畏愼豈有下輩所爲之若此乎都相雖不處分竝與公事堂上而勿論安有如許國體當該提擧李晩秀爲先越俸一等久任郞官李東埴徑遞可惜姑從末勘拿問處之此後一有泛忽致或現告堂郞敢逭嶺海之律乎申加嚴飭又命書榻敎曰不爲仕進承旨許遞敎時秀曰義州狀啓非但措語之際不成文理被災地名至今不爲詳報彼人漂渰形止今始啓聞而布木諸具待其願得始爲備給拯出之後亦不馳通於鳳城者節節可駭雖以道伯言之狀辭亦極䑃朧旣不請罪該倅亦不自爲引咎且其遇災擧行之節萬萬疎忽以若委寄有若辜負投竄之律在渠猶甘此狀啓爻周還下送以此意自本司各別嚴飭俾知十分警懼無或如前可也仍命退諸臣以此退出
정조 20년
行都承旨黃昇源坐行左承旨李祖承坐右承旨金翰東坐左副承旨李肇源坐右副承旨鄭尙愚坐直同副承旨韓用龜坐直注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
傳于李祖承曰未肅拜者有實病摠管許遞前望單子入之待下批牌招察任
정조 20년
副摠管前望單子入之申大顯落點
정조 20년
以朴吉源囚單子傳于金翰東曰附過嚴飭放送
정조 20년
金翰東啓曰卽者義禁府都事來言時囚無得過三日滯囚曾有定式矣時囚罪人李卿尹當爲議處而判義禁閔鍾顯以禮曹判書奉命在外次堂例不得擧行云何以爲之敢稟傳曰令次堂擧行
정조 20년
以江原監司徐有防狀啓三陟府民家頹壓恤典題給事傳于黃昇源曰府內若此則遠面可知爲民事殊可念先爲登聞者應式外各別顧恤斯速結構奠居俾無豐乞之歎而小戶還上停退殘獨戶還上蕩滌事回諭
정조 20년
韓用龜以弘文館言啓曰校理朴鍾淳旣有只推之命與新除授應敎李明淵一體牌招察任何如傳曰允
정조 20년
韓用龜以成均館同知館事意啓曰駕過時不爲祗迎成均館入直官員拿處朝食堂儒生今隨駕館堂一竝停擧後草記事命下矣依下敎生員李世述南象一南益裕高克明申百祿趙相羽韓錫朝沈鍈尹璿東洪志燮李東延安榮洪聖肇趙鉐李復心李顯周成亨默權中敏車宜轍天命翊李得賢尹行慶李復性任壽益黃明漢李中鎭姜守睦李家淳李用正二十九人進士沈翼賢金道曾李鎭李蔡義重丁載祿朴道采魚用升崔楨勳朴道敏朴長暻韓度裕朴文昊趙道宇沈鍒任興源朴履默李永甲李禮曾洪履黿姜世望閔師膺韓性謙崔鴻晉李晉默權大觀洪時傑朴時源崔在鉉南學中南鼎寬朴兼進朴宗球李朝鉉尹行徹韓象洪李澤尹孝植金用默三十九人幼學鄭翼邦朴升用徐璟淳孔奎東桂馨茂趙永杰李馡孔胤升任弘迪田垕尹德年韓夢奎朴思默文克明鄭亮翰趙德履朴慶著文經表康濟臣李長燁二十人一竝停擧之意敢啓傳曰與前期發令不爲迎駕有間而直所距大路相望則焉敢不卽出待乎後勿如是之意在囚郞官附過嚴飭放送諸生姑爲分揀可也
정조 20년
李祖承以兵曹言啓曰今此謝恩兼冬至使一行赴燕時所把驛馬必須前期分定然後可無窘急之患應把驛馬四十五匹內依前例忠淸道八匹全羅道十匹慶尙道二十匹來九月二十日京中逢點江原道四匹咸鏡道三匹同月二十五日直送安州逢點之意各道監司處行移何如傳曰允
정조 20년
李祖承以兵曹言啓曰依下敎御營廳千摠李普漢決棍五度哨官崔鳳興決棍十度之意敢啓傳曰知道
정조 20년
李祖承以兵曹言啓曰依下敎承政院傳命使令李壽正考喧使令金民秀各決棍五度之意敢啓傳曰知道
정조 20년
李祖承以訓鍊都監言啓曰今八月二十七日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍五十名哨官吳甲常領赴都領陣東營軍三十名哨官李盛愚率領宮大門外把守還宮後各還直所而竝待標信擧行之意敢啓傳曰知道
정조 20년
李祖承以訓鍊都監言啓曰本局哨官李徽祚謂有山訟不待許由徑先下鄕揆以紀律誠極駭然爲先汰去捉來決棍之意敢啓傳曰知道
정조 20년
李祖承以禁衛營言啓曰本營騎士別將李潤國身病甚重勢難察任改差何如傳曰允
정조 20년
李祖承以御營廳言啓曰今八月二十七日景慕宮展拜時依兵曹節目弘化門入直軍五十名集春營入直軍五十名除出兼大將臣李敬懋都領弘化門外分左右排立解嚴後各還本處入直而竝待標信擧行之意敢啓傳曰知道
정조 20년
李祖承以御營廳言啓曰本廳哨官朴枝大身病甚重勢難察任改差何如傳曰允
정조 20년
金翰東以義禁府言啓曰前別檢夫宗仁前參奉兪應煥等拿處事傳旨啓下矣夫宗仁今方待命拿囚而兪應煥姑未替直云待替直拿囚之意敢啓傳曰知道
정조 20년
金翰東以刑曹言啓曰因奉常寺啓辭徽陵忌辰祭五色造果九色餠全未煎熟祭物陪進庫直熟手等令攸司嚴杖遠配事命下矣庫直鄭震蕃熟手張甲得孟賢大各嚴杖一百後鄭震蕃全羅道光陽縣張甲得慶尙道昆陽郡孟賢大泗川縣各定配所卽爲押送之意敢啓傳曰收贖放送可也
정조 20년
金翰東以刑曹言啓曰因司饔院啓辭幺麽早紅封進之事前期之下敎不能遵行命令何所信乎該院下吏竝令該曹嚴杖取服後草記可也事命下矣依傳敎司饔院當該書吏孫瑾金益齡金在濂李景三等各別嚴杖究問則以爲今番慶尙道早紅柿子進上時多有破傷且數爻與監營別單相左故不思前日所下傳敎肆然退却而又於本院草記之時亦不能提告之罪萬死無惜云孫瑾等以幺麽下吏特敎申嚴之下初不提稟至有草記之境者究厥所爲萬萬痛惡所當自臣曹考律重勘而旣有取服後草記之命上裁何如傳曰分揀放送可也
정조 20년
判中樞府事李命植疏曰伏以臣職叨要重身被疾病寄命床玆曠廢公務誠恐草露先晞芹曝未效頃以一得之愚敢附三條之陳譫妄之言顧何足採而聖度包容不以人廢恩褒過隆詢及廊廟幾乎次第施行臣惶恐感泣莫知所以爲報也第惟貿米一事衆議不咸尙在持疑未決之中臣以此耿耿忘寐與食殆將浹月而有餘矣凡人之見安常而狃故事或出於稀闊則未見有犂然而相合況如臣之疎迂而闊於事情者妄有此論列乎雖然人之所以爲說者果能較計其事情之深切參互其價直之多寡而然歟第以臣之愚見且當一暴於前也夫南沿之米直歉歲則不須論稍登則百錢之貿至於五七斗之多若以三兩準折言之俱無不可而至於今歲將爲六七斗也無慮雖使末之猶爲六斗而官斗小於市斗市斗十三斗有餘則可爲官斗之十五矣三兩之直不已多乎不慳三兩之多而只取一包之米則其於賣穀之人爲利豈不重耶此而猶曰爲民之弊則直當如何然後可以無弊而貿之耶此不過過慮其吏鄕之染指或又慮其邑倅之不謹所利者盡入於中間消瀜而不歸於賣米之人也此則似矣臣獨以爲此不足慮也彼邑倅亦皆士大夫也他事則豈無廉貪之有萬不同至於此有一事之可以明之者若定其期日使諸貿米者持米來待於浦倉準捧斗斛然後直於目前計價而給之則吏鄕無以行其奸矣苟或官與吏不能準其價則將無來賣之人就其所貿之多寡可驗其官之優劣而或有犯於科者一切施之以監臨自盜之律則關石昭揭自無犯者矣昔劉晏之善於度支以其專用士人之故也今之邑倅獨非士人乎劉晏之所已行者豈不可行之於今乎纔以貿米條例書問於湖南道臣則道臣以費價之多運米之難爲答而不以貿米貽弊爲言則其意亦可知焉見今秋色已深行關知會宜及其預而若待衆議之齊一則恐無其時又欲擅主己見强而行之則將不免於違衆執拗之歸此惟在於聖明之執其中而明敎之也雖使臣之言偏而不可用苟能先貿萬餘石之少則亦不害爲試可之道也外此他條區劃竝皆零瑣不足更煩崇聽至若運來之策方有所量度而未及定者矣且念臣不恤至難强之情病有此略略排置而亦恐都入於甕料中也不才無狀於此益著不事事而居其官在臣重可愧而在公亦豈非大可憂者乎玆於疏之終復申前懇亦宜劃卽遞改以幸公私焉臣無任云云答曰省疏具悉運粟雖難貿穀至易何有於浮議須與道伯講其米不出庾民不入勞於公於私兩便之策而行之也所辭不允卿其勿辭行公
정조 20년
刑曹啓目憲吏安昌成誤告之罪院隷金昌麗換給之狀俱爲直招所當依律稟處是白乎旀憲吏崔成信院隷沈得良等三人別無可罪之端是白乎矣旣有嚴問取服之命上裁何如判付啓換給雖與換書有異其爲有意故犯可謂五十步百步近來度支不能這這修補乙仍于牌面㓒色之年久而朱脫黑綻字劃莫辨者十之八九則伊日監察命牌之亦然可以推知此不過殿座呼望之時因其紛沓受囑憲吏換呼名字其矣奸狀明若觀火如無是也院中之監察出牌看作行下件泛書每不番番書之以望門懸置各牌中取其不抹者出給憲吏便成謬例兺除良臺監體重呼望不呼名是隱則其時出牌若在於出宮前不呼名之牌亦安知姓尹不喩名尹是隱乙喩二者之中必有肯䋜安昌成金昌麗處更良捧直招以聞爲有矣勿施一杖反復平問使一律罪人無或恇怯亂招爲旀究其本事專由院吏之喜事故爲生事之致該吏招來渠何以知換呼委折致此酬應之是隱喩嚴杖箇箇考察雖至百度期於得情以聞爲旀其外各人等卽爲放送爲良如敎
정조 20년
禁府啓目粘連向前李卿尹亦命牌事體至爲嚴重下吏之恣意換書尤何等變異而始旣不能覺察終又矇然隨入至於呼望之相左者揆以法意誠極可駭以此照律何如判付啓如渠供則可謂虞人無愧如吏供則可謂冶間何知特爲分揀放送爲良如敎又啓目徽陵獻官成種仁典祀官南涑等原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編竝只處議何如判付啓旣命罷職分揀放送爲良如敎又啓目司饔主簿韓昇裕原情云云傳旨內辭緣泛稱遲晩刑推得情何如判付啓以公罪勘放爲良如敎又啓目前別檢夫宗仁原情云云傳旨內辭緣泛稱遲晩刑推得情何如判付啓居在絶域重溟之外者人雖瞭然何可深責近以吏治得名連佩墨綬長在朱軒者身爲獻官猶不覺察京司下屬之奸弊是隱則渠段不必照律分揀放送爲良如敎又啓目奉常判官李東埴原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓以公罪勘放爲良如敎
정조 20년
丙辰八月二十七日辰時上詣景慕宮展拜入侍時行都承旨黃昇源行左承旨李祖承右承旨金翰東左副承旨李肇源右副承旨鄭尙愚同副承旨韓用龜假注書洪錫周李弘謙記事官金景煥記注官金良倜二提學沈煥之二直提學李晩秀檢校直閣金勉柱檢校待敎沈象奎徐有榘以次隨駕上具翼善冠衮龍袍乘輿出交泰門永淸門明政門弘化門由觀旂橋降輿步過上曰成均館入直郞廳與儒生無一人祗迎者何也仍命書傳敎曰駕過時不爲祗迎成均館入直官員拿處朝食堂儒生令隨駕館堂一竝停擧事草記出駕前下敎乘輿至凝鑾橋入宮大門詣降輿所降輿詣版位行再拜禮仍詣宮內奉審訖還詣齋室上命祖承煥之進前命書傳敎曰本宮提調入侍賤臣承命出傳與景慕宮提調沈頤之偕入進前上曰聞李城輔以金先正從享事抵書泮中與前說大相矛盾云卿等見之否煥之曰臣果得見而與當初竝享之議不啻相反矣上曰日前聞承旨李肇源之言李城輔書以爲當初泮儒來問時竝享之論誤認以上意所在故不得不依違其說云云夫從享何等重大之事苟有己見終始不變卽士者當然之事而名曰山林妄忖上意反復其說豈非士林之羞恥世道之變怪乎當初竝享之說旣是誤認上意而故爲依違云爾則此謟諛也到今獨享之論不念前後相左隨人低仰則此窺覘也所謂士也罔極二三其德正爲此準備語也挽近以來世道人心之如水益下莫可收拾專由此謟諛窺覘四字壞了無餘一有於此以其罪罪之不少饒貸然後世道可靖人心可一城輔亦吾東臣子焉敢以上意二字爲藉口彌縫之資乎朝廷所以優待山林以其名實相符之直箇儒賢也如城輔者亦謂以山林而有罪不得勘則寧有如許國體乎蓋莫嚴者從享之典故李文成亦嘗於五賢從享之論靜菴退溪兩先正外猶有所難愼之意予於愼獨重峰非不以先正待之也特以未可輕議也至於河西卽我東之濂溪而尙闕聖廡之享此予平日之所耿耿者而今城輔之論則以文敬父子之竝享至引坡山書院之事坡院竝享之爲斯文大是非果何如則城輔之以是爲說尤豈不萬萬寒心乎苟有關於斯文大一統之義則當仁不讓卽予之志況今予處君師之位其在彰善癉惡之道豈容少貸削逸與罷職削職間以正其陰陽向背之罪在所不已今日盈廷之臣豈無孔門小子鳴鼓攻之之徒仍命肇源進前敎曰城輔前後書札尙今見在乎肇源曰方在臣袖中矣上曰書札尙在渠雖欲發明得乎命書傳敎曰戶判入侍賤臣承命出傳與戶曹判書李時秀偕入進前上敎時秀曰俄以本宮廟門修改事有下敎矣小欄有隙處須善爲修葺無有罅隙可也時秀曰明日畢役以待後展拜時宜矣上曰唯還宮時至仍詣乘輿所乘興出宮大門由凝鑾橋至觀旂橋降輿步過乘輿入弘化門明政門永淸門交泰門還內諸臣以次退出
정조 20년
行都承旨黃昇源坐行左承旨李祖承坐直右承旨金翰東坐左副承旨李肇源坐直右副承旨鄭尙愚坐同副承旨韓用龜坐注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
以領敦寧金履素禮曹判書閔鍾顯狀啓齊陵陵上奉審後仍爲始役緣由馳啓事傳于李肇源曰今日日氣淸和修改工役若意順成當於今日內告完乎一心耿耿復此申諭卿等必愼必敬十分精緻事回諭守臣處一體下諭而自本府專當擧行係是初爲看役校吏匠手姓名畢役後後錄狀聞而齋所則若能着意審察豈或執頉修改進去大臣更加各別嚴飭以來衍慶寺修葺後近果一新乎本寺在紅箭門近處卿等復路時詢瘼仍令守臣此後專管釐弊事亦令禮判知悉事亦爲回諭
정조 20년
李祖承以兵曹言啓曰下直僉使之與掖隷接話現發於日前嚴飭之下該僉使令兵判決棍後汰去今日政差代該隷等及司謁亦令分等嚴棍事命下矣依下敎法聖僉使李泰協決棍十度後汰去行首司謁金興大行首別監崔德福各嚴棍五度該別監李枝演嚴棍十五度政院使令金得源嚴棍十度之意敢啓傳曰知道
정조 20년
有政吏批判書金載瓚進參判未差參議李城輔在外未肅拜右副承旨鄭尙愚進以李益運爲吏曹參判安策爲兵曹正郞韓始裕爲禮曹佐郞元永龜爲軍器正沈師民爲禁府都事沈誠之爲順安縣令
정조 20년
再政以洪繼善爲海南縣監贈兵參梁大樸贈行判樞兼兵判文武諸任例兼加贈事承傳
정조 20년
兵批判書鄭好仁進參判尹弼秉病參議李尙度入直參知吳泰賢病行左承旨李祖承進以李宗魯爲五衛將林台楫爲景福將田佐顯爲武兼禹尙度爲守門將尹頤東爲法聖僉使黃麟景爲西平萬戶護軍李冕膺李益運副護軍魚用謙同知單趙穎僉知二單申昕柳得恭
정조 20년
李祖承以兵曹言啓曰新除授安骨萬戶成元柱謂以母病五年沈痼近益危篤人子情理不忍遠離云呈狀乞遞親病旣如此則勢難强令赴任依例罷黜何如傳曰允
정조 20년
再政以金壽玉爲安骨萬戶
정조 20년
金翰東以義禁府言啓曰時囚罪人韓昇裕李東埴等以公罪勘放事命下矣韓昇裕傳旨內孥處罪取考律文則大明律制書有違條有曰凡奉制書有所施行而違者杖一百矣韓昇裕杖一百以公罪收贖放送李東埴傳旨內常時若能檢飭十分畏愼豈有下輩所謂之若此乎徑遞可惜姑從末勘拿問處之罪取考律文則大明律不應爲條有曰凡不應得爲而爲之事理重者杖八十矣李東埴杖八十以公罪收贖放送何如傳曰允如有公議各減一等可也
정조 20년
金翰東啓曰卽者義禁府都事來言時囚罪人韓昇裕李東埴以公罪勘放事命下而判義禁閔鍾顯以禮曹判書奉命在外次堂例不得擧行云何以爲之敢稟傳曰令次堂擧行
정조 20년
金翰東以義禁府言啓曰韓昇裕杖一百李東埴杖八十竝以公罪收贖放送事草記批旨內允如有功議各減一等可也事命下矣韓昇裕七代祖應寅靖難功臣云功減一等杖九十以公罪收贖李東埴無功議云矣敢啓傳曰知道
정조 20년
以統制使李得濟狀啓水操停止事道臣謄移到付於已行正操之後有此緯繣惶恐待罪事判付內道伯有狀請乙仍于三南異於西北雖依所請許施揆以戎政道伯事未知爲當兺除良三南水操先定期日則不量事勢徑先狀請致使赴操者中路還歸已操處有此引罪當該道臣從重推考該帥臣待罪一款非所可論此狀啓下廟堂勿待罪之意措辭行會爲旀旣令該道使之狀聞則關西民事雖勝於北道不得不亦依狀請施行而此頉彼頉將無行操之時乎其在重戎政嚴邊情之道關西伯決不可仍以勿論亦爲從重推考以懲日後道伯若此則邑倅之官點可知其抛置卿等知悉此意其中年穀稍可諸邑皆於滌場之後一依規式肄習擧行勤慢別有考察之政此意竝以嚴飭分付道帥臣處爲良如敎
정조 20년
刑曹啓目粘連向前罪人憲吏安昌成指囑院隷換呼牌望之狀院隷金昌麗受囑憲吏自下彌縫之罪俱已遲晩院吏金道寬段箇箇考察嚴棍究問則其徑告院中故爲生事罪亦已遲晩而旣有捧直招已聞之命上裁何如判付啓今則兩囚綽可逭一律而院隷段自首勿問旣有成命依初下敎特放爲旀府吏段避生求死反於常理前供後招殆無倫脊而首犯之院隷以信令之意見宥隨從之府吏有難獨勘以納供呑吐罪嚴刑一次放送爲旀院吏段各杖五十放送爲良如敎
정조 20년
丙辰八月二十八日辰時上御便殿左承旨入侍時行左承旨李祖承假注書洪奭周記事官金景煥記注官金良倜以次進伏訖上曰兼春秋出去與二直提學入侍良倜承命出與內閣直提學李晩秀偕入進伏命書傳敎曰政官牌招開政又命書傳敎曰下直僉使之與掖隷接話現發於日前嚴飭之下該僉使令兵判決棍後汰去今日政差代該隷及司謁亦令分等嚴棍仍敎曰近來掖隷無異亂民令兵判入來各別嚴棍仍命退諸臣以次退出
정조 20년
丙辰八月二十八日午時上御便殿右副承旨入侍時右副承旨鄭尙愚假注書李弘謙記事官金景煥記注官金良倜以次進伏訖上曰政官已入來乎尙愚曰姑未入來也上命書傳敎曰銓曹豈不慨然乎向者做錯所失非細而又豈可若是泛忽於此等處乎向見遺集蓋知其所不知使之特贈爵秩上卿天官何贈可靳大抵我國凡事只看勢力觀於李忠武之未贈上相反讓於其麾下統帥年前始雖加贈銓曹之難於秉公自昔而然然今日因厥稿印出事聞之前政所贈卽戶判云寧有是也贈判書梁大樸贈職以輔國崇祿大夫判中樞府事兼兵曹判書改付標啓下而文銜俱帶經筵文任成均金吾春秋武銜例兼訓鍊別兼五衛宣諡贈誥日遣官致祭狀文吏判旣經文任使之卽令撰送因此思之每欲一番致祭於高忠烈而未果此人與忠烈爲伯仲此人另贈則況於忠烈其可恝然贈左贊成忠烈公高敬命家亦於贈判府事梁大樸致祭時同爲賜祭事分付仍命退承史以次退出
정조 20년
鄭尙愚啓曰大司憲宋煥箕持平金壽祖鄭宗魯在外執義朴瑞源掌令金孝秀呈辭掌令朱重翁疏批未下監察茶時之意敢啓傳曰知道
정조 20년
韓用龜啓曰來初一日輪對日次矣敢啓傳曰當次人受點後日次待令
정조 20년
以開城留守趙鎭寬狀啓齊陵陵上石物修改畢役後看役校吏及匠手等姓名開錄馳啓事傳于黃昇源曰重所重之道當有賞典近道陵寢修改自是慣習之事本陵則體貌尤有所重而今番擧行本府專當措備留守趙鎭寬熟馬一匠賜給別看役龍仁縣令丁遇泰上弦弓一張賜給監董折衛姜晦煥賞加浮石莎土監官前忠壯將崔德元折衝李倬邊將除授工匠次知前五衛將韓景禹搗灰監官豐德將校金聲一役軍牌將司果洪汶績各上弦弓一張賜給府吏色吏各木布一匹匠手等分等施賞事回諭加資敎旨馬帖弦弓成送有旨一體下送
정조 20년
吏曹口傳政事迎華道察訪單李五鎭改號事承傳
정조 20년
以南兵使李壽鵬狀啓魚面前萬戶白泓鎭嚴棍充軍日字遲滯惶恐待罪事傳于李祖承曰勿待罪事回諭
정조 20년
李肇源以吏曹言啓曰新除授漢城府主簿洪秉容除拜後過限未肅拜依例改差何如傳曰允
정조 20년
掌令朱重翁疏曰伏以臣卽遐土至賤之蹤也幸蒙我殿下一視之德忝叨匪據已浹數月聖恩洪大天地罔極兢惶隕越措躬無所向來兩件條陳無非狂瞽之說臣何人也何敢自處於與人同也而偃然出一言也哉自知招尤於當世之端而已只自省愆夙宵惶蹙之不暇然憂國愚忠不以遐邇貴賤懸異也更敢以耳聞目擊仰瀆崇聽伏願聖明特賜採納焉前朔州府使臣閔致愼打殺無辜之民吳姓人三兄弟於一旬之內死者之妻孀婦三人懷刃携手乞食轉輾來留於闕門之下而九重深嚴伸冤無路晝夜號泣干天之冤氣足使五月飛霜云爾之說狼藉道路豈料聖明之世有此聽聞之可驚可愕也哉仍伏念我殿下臨御以後惟其愛民如子凡於饑飽寒煖之節疾痛痾癢之憂至誠惻怛如慈母之養赤子凡厥分憂於九重任責於百里者如有一半分人心則敢不仰體聖意而枉法殺人至於此極耶前有李汝節之蔑法戕人至二十五後有閔致愼之濫殺無辜至三兄弟則是可曰有法之世乎前後嚴飭方伯守令之綸音徒掛墻壁唉此下民何以聊生臣生長鄕曲殘民艱苦則無不目擊顧今廉吏絶少貪風大振故生靈之塗炭莫此時若也蚩蚩蠢蠢無不唾罵官長曰誰將吾民嗷嗷之狀善爲畫圖獻于九重使我得生痛矣惟此虐吏使殿下之赤子甚至於生世無樂臣實痛焉臣愚死罪竊恐殿下之政刑大綱不振而使怪鬼之輩唯貪虐是肆上古人淳風朴然帝王不廢政刑故其曰怙終賊刑又曰予則孥戮汝上古帝王豈是不忍者哉蓋體天地之生殺而寓至仁於不仁之中也天地去殺則不能成歲功聖人去刑則不能成治道此所以至德之世亦不能廢刑也政刑大綱一廢則人君威靈不行於堂陛之下可不懼哉儻或貪饕之輩擅殺人命者歸之因公邂逅之科而不施當用之律則邦家三尺之典何處用之閔致愼罪狀令王府嚴覈取服斷不可已也又伏念永興一府卽是我太祖大王影幀奉安之地而竊有所慨然者濬源殿影幀奉安之後以法例言之府內之璿派孫先賢孫勳臣孫世襲忠義忠贊忠翊等名目而忠義入直於內忠贊忠翊巡邏於外而祭享時執事有事時侍衛等節專責此輩已是古例而粵在龍蛇之變扈衛影幀於府之西屛風山經難後還安本殿者皆出於此輩效忠之力也而至於丙子之亂移安影幀於海島之時事出急遽未及一齊移進由是而以罰降定而名之曰攔後別隊屬之兵營蓋其別隊之稱者兵營假率元額之外加設之名也初則姑爲行罰旋卽頉給之本意而厥後一年二年仍循未頉世襲役名或着帽帶而入直殿內或着毛笠而赴應軍行其貌樣已不成說而此輩俱是列聖朝勿侵雜役中人也今未免當初暫罰之役渠輩之沒世抱冤理所當然且以罰不及嗣之義論之豈有數百年降罰之未解者乎渠輩曾在乙亥上言達下蒙允行會該道而營邑慢不擧行至于今如前應役事極寒心伏願殿下令帥臣一竝頉給以遵列聖朝特敎之德意以嚴眞殿守護之事體恐合事宜噫北路戊申己酉之懷襄大災實是挽近所無累千蒼生扶老挈幼流離四方之際還上身布責捧無路不論祭田己土或自官勒賣或自己斥賣而于斯時也本價十金之物僅捧一二兩可捧百金之土只捧數十緡窮民産業盡歸於富民饒戶若言其伊時之景光則尙忍言哉何幸我殿下特下十行絲綸而足使神鬼可泣蕩滌諸役還集各散可謂北路生靈無歲有歲仳離群生歌詠聖德扶携還着孰不欲樂生興業然些少庄土已入富民之手矣願乞還退則惟彼饒戶富民或稱移賣於他人或托相換於鄰邑而一無退給者唉此貧民何以爲命幸賴近年之稍熟傭雇生命然其所不久流離之勢明若觀火凡凶年所賣田畓之本價退給旣有先朝事目臣以爲自戊申至庚戌麥秋前所賣田畓以本價退給事更下飭敎使還集民人勿復渙散四處之地恐合事宜蓋民者邦之本也本不固則邦之不固理也勢也臣之區區所陳之事只是民耳伏願聖明留神焉以臣庸陋賤品瀆撓四聰自知無以逃僭妄之罪伏乞聖慈罷斥臣所帶之職以肅朝綱以安微分千萬幸甚臣無任云云省疏具悉閔致愼事誠如風傳自有當律爲先拿問取招一邊行査該道附陳兩件事係是戎務民情分付該道道帥臣使之具意見狀聞爾其勿辭察職
정조 20년
丙辰八月二十九日午時上御便殿左承旨入侍時行左承旨李祖承假注書洪奭周記事官金景煥記注官金良倜以次進伏訖上曰良才察訪李五鎭入侍出榻敎賤臣承命出與良才察訪李五鎭偕入進前上曰爾旣往審驛地有所圖形以來者乎五鎭曰果爲圖形以來矣上命取圖覽訖敎五鎭曰爾其詳陳所見也五鎭曰臣遍爲看審則驛舍基址果爲恰好措置之方亦與留守爛商而散在之驛民二十餘戶爲先曉諭使之入居矣上曰施設之初規模凡百不可草率苟且而止或設屯收稅或買穀作還亦皆從優經紀郵官之排朔驛卒之接濟必使綽有餘裕然後人旣樂赴官亦成樣始可期久遠之效二萬兩錢已有措置者爾與留守相議以此財力善爲拮据可也上曰京願立馬匹欲爲移往云而大抵京願立之規不過以不時把來難於卽應預爲等待尤多弊端故有此一時權宜之法然旣立馬匠亦必有移給之財力在京人旣有所得則在驛戶必有所失欲救一弊反生一弊是何異於朝三暮四乎予意則不如罷之之爲愈也五鎭曰此規設置已久革罷當否不敢遽論而十餘匹移往則不可不爲且中軍所管之入居錢似當移置於華城矣上曰冗官之尤不緊者莫如畿營中軍五哨牙兵安用中軍爲哉況於郵官之事有何干涉而有此侵官之事徒作耗費之端爲先革罷中軍以其財力移充於新驛之措劃實爲合宜華城凡事廣留旣與聞爾其退傳此意使之十分商量以待後日登對詢問觀爾爲人頗有精詳須卽下去期於從速完役之地可也命書傳敎曰良才郵館旣定於華城北門外則站名與地名相左郵館稱號亦當隨以改之良才道察訪以迎華道察訪令該曹啓下亦令造給印信仍命退諸臣以次退出
정조 20년
行都承旨黃昇源坐行左承旨李祖承坐直右承旨金翰東坐左副承旨李肇源坐直右副承旨鄭尙愚坐同副承旨韓用龜坐注書柳遠鳴病一員未差假注書洪奭周仕直李弘謙仕事變假注書洪宅柱仕
정조 20년
藥房提調沈頤之副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
李祖承啓曰明日常參經筵取稟傳曰停
정조 20년
李祖承啓曰御營廳將官來言今日本廳軍兵日次私習云敢啓傳曰知道
정조 20년
傳于韓用龜曰禮房承旨馳詣宗廟景慕宮奉審摘奸以來
정조 20년
李肇源啓曰吏曹參判李益運除拜後過三日不爲出肅依定式推考警責仍卽牌招察任何如傳曰允
정조 20년
李祖承啓曰備邊司郞廳來言今日賓廳日次而無時急稟定事不得來會云矣敢啓傳曰昨聞筵臣言今日次對欲爲來會而又聞內乘微稟又以輦輿奉審入來云卿何不念少愈之戒雖以勿入之意令內乘傳諭而待夬差簉朝事更令此備郞往傳右相
정조 20년
以慶尙左水使李得駿密符單子傳于李祖承曰日前見十二日封發該閫狀聞姑無一言可否者正操在十六日欲觀更爲狀聞而處之昨見屬鎭僉使到防狀啓則十八日封啓者然則十六日行操乎不爲行操乎守令邊將等能及期乎越期乎十二十入之間行操形止無登聞政院不言廟堂不言豈不寒心乎灣尹之罪未勘而萊閫之所犯十陪朝廷有紀綱新水使不可循例下送十六日行操與否廟堂何不提問此意問之新水使姑令退待決末後下送
정조 20년
李祖承以備邊司言啓曰卽見慶尙前左水使沈鑏本月十二日十五日封上兩度狀啓則蔚山府使李性重以參操事初八日騎船發行阻風止泊于本府外城隍堂前洋初九日風雨大作不得前進十一日更爲發船行到本府下山前洋大風振作海濤汹湧所騎戰船出沒波間一船軍率百般救護之際鴟木中折仍爲沈沒而數多人名軍器舟楫幸賴兵伺侯船之相救竝卽卸下而無一物渰死漂失之患戰船則勢未及竝救仍爲擔水側沈而全體姑無毁破風浪接天目今所見猝難曳出無及期赴操之望該府戰船旣有乙丑庚戌年兵船代行之例故今番軍兵軍器舟楫等物使之移載兵船及期領到於私正操之意各別申飭而府使李性重當其風浪之飜空雖非人力之可救旣不能堅揷船倉又不善申飭沙格有此戰船之中路沈沒不愼之責在所難免云其一停操關辭卽爲曉諭於各該將領軍兵等處申飭放還而未停操之前當初約束乃是赴陣而有此期會不參之擧其在重師律懲後弊之道不可置而不論蔚山府使李性重金山僉使安宗厚多大僉使尹壽民西生僉使朴道寬豆毛萬戶李源培開雲萬戶千起一西平假將金德行等罪狀竝請令廟堂稟處爲辭矣水陸行操約日聚軍其師律何等嚴重而今此左水使所管邑鎭事節節無謂始有西平鎭戰艦軍器之沈失處分纔下至爲嚴截則又以蔚山府之沈船登聞者尤萬萬驚駭至於六鎭邊將淹滯於十里三十里之間不得趁期赴陣又是前所未有之事若使帥臣預爲嚴飭戰器俱得十分完備則何有沈沒之擧乎鎭將之中路逗遛雖緣風浪之不息號令若能嚴明六鎭何敢一齊違期乎苟求其本責在何人且停操之啓封上於十五日而一望之後始爲上徹稽滯委折雖未及査究帥臣之事事漫忽可謂罪上添罪不可以已蒙勘處有所參恕慶尙前左水使沈鑏令該府拿來更爲加等嚴勘以嚴軍法以懲後弊蔚山府使李性重爲先罷黜釜山僉使安宗厚多大僉使尹壽民西生僉使朴道寬豆毛萬戶李源培開雲萬戶千起一西平假將金德行等亦爲罷黜竝與李性重令該府拿問考律重勘何如傳曰允紀律雖掃地往古來今名之曰赴操船隻稱以不能制船逗遛洋中若使正操行於十八日仍爲不進則平時雖異於不虞之時自師律至嚴渠輩烏可免梟首警衆之律乎一邑六鎭守令邊將等令統帥大張威儀於操傷前洋嚴棍充軍船不堅利渠輩固有其罪造船者亦焉敢逭乎亦令統帥査出指名亦皆嚴棍後發配大抵違制失律責在該帥況其犯科可謂兩罪俱發統制左營將沈鑏亦令統帥拿致決棍後依初下敎勘律溯本則常時不能檢飭難免其責統制使李得濟越捧五等狀請之駭然雖已問備旣知其各鎭之發船則不有仍行之朝令公然知委以致邊土瞻聆爲貽笑之端道伯如是也故戰器朽鈍頹情成習該道臣李泰永所當拿問處之而戰船新造之政難付生手姑先越俸十等守令邊將之代今日政差出待開門下送事分付可也
정조 20년
有政吏批判書金載瓚進參判李益運牌不進參議李城輔在外左副承旨李肇源進以朴載淳爲校理南省老爲戶曹佐郞南正和爲漢城主簿李廷仁爲蔚山府使
정조 20년
兵批判書鄭好仁進參判尹弼秉入直進參議李尙度病參知吳泰賢病行左承旨李祖承進以林蓍喆爲都摠管朴宗和爲釜山僉使副摠管單林蓍喆
정조 20년
李祖承以壯勇言啓曰來九月當本營右司屬京畿二番左哨砥平軍兵逢點實數一百二十六名今已點閱整齊仍爲立番本營之意敢啓傳曰知道
정조 20년
李祖承以兵曹言啓曰今八月朔各廳堂下武臣試射當爲設行而臣曹連因有故不得爲之之意敢啓傳曰知道
정조 20년
李祖承以訓鍊都監言啓曰本局分授都城北曲城第一城廊近處體城四間許頹圮處今已畢築女墻仍爲始役把守軍兵撤罷之意敢啓傳曰知道
정조 20년
金翰東以左邊捕盜廳言啓曰謹依口傳下敎行首羅將金重泰捉囚本廳之意敢啓傳曰卿兼帶禁將自該營嚴棍放送可也
정조 20년
李祖承以禁衛營言啓曰謹依左邊捕盜廳草記批旨行首羅將金重泰嚴棍十五度放送之意敢啓傳曰知道
정조 20년
金翰東以義禁府言啓曰朔州前府使閔致愼拿問取招事傳旨啓下矣閔致愼自任所未及上來云依例發遣府書吏所到處拿來何如傳曰允
정조 20년
丙辰八月三十日申時上御誠正閣藥房入診諸承旨持公事領敦寧同爲入侍時提調沈頤之副提調黃昇源行左承旨李祖承右承旨金翰東左副承旨李肇源右副承旨鄭尙愚同副承旨韓用龜假注書洪奭周李弘謙記事官金景煥記注官金良倜檢校直閣金勉柱領敦寧金履素以次進伏訖上曰禮曹判書入侍出榻敎又命書榻敎曰開城留守入侍賤臣承命出傳與行禮曹判書閔鍾顯開城府留守趙鎭寬偕入進伏履素曰近日日氣過涼聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰齊陵陵役順成已極喜幸而伊日雨勢達夜不止故予有所洞洞之慮矣今聞天氣不雨而晴若有助焉果於一日內速成尤豈不奇幸乎履素曰修改以時工役旣成陵寢孔安此莫非我聖上孝思之致也上曰本陵封築在開國之前年歲最久故今於修改之際不能馳慮矣幸玆如意告成方位亦皆均正可占永久之休自此予可以釋慮矣雖以所費言之比諸當初所料不過爲十分之一所入則小而所成則大此則本府專管之效也自今以後凡係本陵擧行之事一以委本府如華城之於顯隆園則來頭責成之功必勝於前矣禮判退與戶判往復右相另給財力以爲需用之地好矣鍾顯曰若委任本府則役力不必多入而凡事亦皆精緻矣上曰驪州兩陵修改亦依此例爲之似好亦須商量也鍾顯曰驪州則本邑財力似難給矣上曰衍慶寺重修後今果一新乎本寺在於陵寢至近與他有別凡百各別顧念好矣履素曰臣躬往本寺招僧問瘼則別無他弊云矣上敎履素曰卿行役餘又有所愼先退調攝可也履素先退上命書傳敎曰今番本陵石物修改卽先朝丙辰年欲爲之志事適於舊甲重回之年有此修改若有待焉豈無識意修改時擧行之守僕陵軍等令守臣分等施賞衍慶寺僧亦爲量給米斗後狀聞事下諭又命書傳敎曰政官牌招開政頤之曰日氣過涼聖體若何上曰數日有微滯之氣今日始夬愈矣頤之曰疏滯之劑不可不進湯劑自今日製入何如上曰置之可也頤之曰王大妃殿氣候何如上曰一樣矣頤之曰惠慶宮氣候何如上曰一樣矣命鍾顯鎭寬先退頤之曰俄見灣尹私報則漂頹諸戶亦皆結構奠接而彼人渰沒搜拯之事鳳城長聞亦致感云矣上曰渰死人名數果如其時所報乎頤之曰然矣頤之曰臣曾以湖南沿邑縮穀勿徵事承下敎矣果以此意行會則湖南諸邑果無升穀徵民之事矣仍命退諸臣以次退出
정조 20년
行都承旨黃昇源坐行左承旨李祖承坐右承旨金翰東坐直左副承旨李肇源坐右副承旨鄭尙愚坐同副承旨韓用龜坐直注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
韓用龜啓曰明日常參經筵取稟傳曰停
정조 20년
韓用龜啓曰來初五日朝參日次矣敢稟傳曰停
정조 20년
備忘記慶尙左水使李得浚釜山僉使朴宗和下直各長弓一張長箭一部片箭一部筒兒一箇賜給
정조 20년
傳于韓用龜曰同副承旨入侍
정조 20년
傳于韓用龜曰司饔提調罷職人分揀該房承旨亦爲敍用
정조 20년
李肇源以司饔院監膳提調意啓曰各殿宮日下生雉因傳敎全數代封矣今則秋節已深山雉漸出今日爲始日下生雉依例復舊封進之意敢啓傳曰知道
정조 20년
韓用龜以禮曹言啓曰今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀以二十四日退行磨鍊節目何如傳曰權停可也
정조 20년
李祖承以壯勇營言啓曰來十一月當本營右司屬京畿三番中哨楊根加平軍兵來十月二十九日京中逢點依節目準二朔立番之意本道監司處預爲知委何如傳曰允
정조 20년
丙辰九月初一日申時上御便殿左承旨同副承旨入侍時行左承旨李祖承同副承旨韓用龜假注書洪奭周記事官金景煥記注官金良倜以次進伏訖上曰華留明若上來則廣留使之同爲來待畿伯病愈與否亦須問知仍命退承史以次退出
정조 20년
行都承旨黃昇源坐行左承旨李祖承坐右承旨金翰東坐左副承旨李肇源坐右副承旨鄭尙愚坐直同副承旨韓用龜坐直注書柳遠鳴仕一員未差假注書李弘謙仕直事變假注書洪宅柱仕
정조 20년
禁府啓目熊川前縣監金忠國原情云云問目內辭緣泛稱遲晩刑推得情何如判付啓除刑推議處爲良如敎又啓目前參奉兪應煥原情云云傳旨內辭緣惶恐遲晩刑推得情何如判付啓依同罪他囚例勘放爲良如敎
정조 20년
丙辰九月初二日午時上御便殿左承旨來待諸臣同爲入侍時行左承旨李祖承假注書李弘謙記事官金景煥記注官金良倜廣州留守徐有隣水原留守趙心泰原任直提學徐龍輔二直提學李晩秀以次進伏訖上敎心泰曰城役今旣告成公廨與譙樓等處亦皆一時訖役否心泰曰略干女墻姑未及畢役而外此則皆已訖工矣上曰數年經始今此如意順成極可喜幸矣又敎曰向以設驛事有所下敎凡百何以經紀也心泰曰官舍則方貿置材木今月內某條結構其他驛戶奠居當次次措置矣上曰廣留曾經畿伯設驛凡節亦爲商確前後謄錄考出後日登筵時以奏可也仍命退諸臣以次退出
정조 20년
行都承旨黃昇源坐行左承旨李祖承坐右承旨金翰東坐左副承旨李肇源坐直右副承旨鄭尙愚坐直同副承旨韓用龜坐注書柳遠鳴仕一員未差假注書李弘謙仕直事變假注書洪宅柱仕
정조 20년
金翰東以義禁府言啓曰時囚罪人兪應煥原情公事判付內依同罪他囚例勘放事命下矣徽陵前別檢夫宗仁係是同罪而旣因判付特蒙分揀則不可罪同罰異而臣府不敢擅便上裁何如傳曰兪應煥亦是濟州人乎同罪云者亦非夫宗仁之謂也然旣遞職分揀放送可也
정조 20년
黃海監司徐邁修疏曰伏以詰戎有國之大政停操殆近二十年則戎政之疎虞誠爲可悶雖在常年固當按例修飭況今天降康年八路均豐則此時軍旅之操練尤不可少緩而第伏念本道軍民纔經多年荐饑今年麥農又値大無喁喁然擧患艱食之餘秋事幸以登熟民無阻飢之憂譬如病者初起若將蘇醒今遽以積廢之戎務責之於此際里正之催塡闕丁宮校之督備軍裝已不勝其弊而此獨屬細故凡於赴操之時一人之所費馬軍殆過三十金步軍亦不下十餘金則吁彼殘民已盡其力而又當遠赴營鎭之際種種糜費必將甁罌俱竭而後已雖云豐年安有樂歲之飽乎又況軍政水陸一也而其爲民弊則陸操有甚於水操矣自前行操之時行則竝行停則竝停而至於今番只停水操獨行陸操已非一視之政而且諸道皆得停操則惟此本道軍民之獨抱向隅之歎亦甚可矜道內列邑以此齊報此亦朝家之不可不軫念處也臣業欲將此實狀具由啓聞而向於北伯狀啓後伏承飭敎之下者而肆然狀聞有所不敢矣今於行部之路細探民情則其貽弊之端獨漏之歎實狀如右所陳且以列邑軍政言之巡操定行之令日已久矣軍丁旣盡塡充軍器亦旣整備今雖停操在戎務不至於專廢而其爲民除弊則大矣本道陸操一款亦依他道姑爲停止恐合事宜玆敢不避猥越冒進文字惟聖明裁察焉抑臣因此而有區區愚見焉大抵我國昇平已久恬嬉爲習外邑之聚點權報成規兩營之巡操停廢爲例軍額之闕伍率多掩置器械之朽破一味任他或於二三十年之間一二行操循例期會於遠地依套逢點於短晷其時操習不過若干進退而止則至於目䂓旌旗耳聽金鼓陣法之排布號令之分授初不暇及故赴操之民亦以挨過爲主但爲姑息之計少無練習之效脫有緩急將安所恃自今以後另飭諸道列邑修明舊典嚴立科條奬勵校卒明習武藝除非大歉之歲各於官門聚軍私操該道帥臣隨其所管別遣親裨察其勤慢或有如前權報者一一狀罷春秋爲課歲以爲常則軍額可無虛伍器械可以整頓而又無遠路赴會之苦各邑糜費之弊則凡於三令五申之律坐作進退之節自當有從容整暇耳慣目習之效矣如是申飭後帥臣不拘年限但視民力時行水陸大操事永爲定式似或爲救弊之道下臣此疏於廟堂以爲稟處之地焉臣無任云云答曰省疏具悉民勢苟然何不言之於諸道詢問之初何不請之於水操特停之後乎北關西關停操之請西關事尤爲駭然所以有問備之擧於彼旣爲民而許之獨於卿靳持不但斑駁於一視而已內地與邊地亦自有輕重之殊勢將姑從卿請以紓民力第將此意許令廟堂行會於卿與帥臣處大抵司鍊專於部鍊哨鍊勝於司鍊今年邑點如果不至無實亦庶差强此在卿等檢飭之勤怠而尾附意見設令事勢雖或如彼卿亦兼兵使則焉敢爲此無於法之請不顧戎政之至嚴乎揆以國體拿問重勘在所不已而戎點在卽宜責贖罪之方卿則姑先施以越俸五等之典
정조 20년
丙辰九月初三日未時上御便殿左承旨入侍稟事閣臣同爲入侍時行左承旨李祖承記事官柳遠鳴記事官金景煥記注官金良倜二直提學李晩秀以次進伏訖上敎晩秀曰五經百選三本自嶺營書進而第一本已有賞格矣御定冊子事體自別校準儒生則第二本三本亦不可無賞矣儒生則第二本朱書百選一件第三本四書中一件印給書進營吏則第二本依一本例施賞第三本自本道從便酬勞事自本閣下諭該道道臣而當下傳敎以此爲有旨可也禹載岳則雖已筮仕一體施賞也晩秀曰無冤錄重印不可不趁卽頒行而財力尙有不足之慮原冊子係是刑獄所管刑曹員役朔料以均廳關西小米耗條作錢上下而每年五百兩式除留本廳以爲閏朔所用及不時之需云就此限六七百兩先爲貸來則優可入用於印役而原錢則不過五六年自可充報刑曹佐郞尹最遠曾經外閣校理使之專管擧行以爲今冬前印出分頒之地至於外閣吏隷中有因夤作奸之類後弊所關不可仍置分付秋曹可徵者嚴囚督徵犯科最重者嚴刑遠配不容但已故敢此仰達矣上曰依爲之出擧條命退諸臣以次退出
정조 20년
行都承旨黃昇源坐行左承旨李祖承坐右承旨金翰東坐直左副承旨李肇源坐右副承旨鄭尙愚坐同副承旨韓用龜坐直注書柳遠鳴仕直一員未差假注書呂東植仕事變假注書未差
정조 20년
李祖承啓曰事變假注書洪宅柱身病猝重勢難察任今姑改差何如傳曰允
정조 20년
李弘謙改差代以呂東植爲假注書
정조 20년
黃昇源啓曰假注書呂東植時無職名令該曹依例付軍職冠帶常仕何如傳曰允
정조 20년
傳于韓用龜曰今見該道臣印進星州忠節祠贈牧使李士龍致祭祭文頭辭年號香室擧行萬萬駭然何異於不祭卽令該房更送香祝於道臣處以附近守令中曾經承旨人爲獻官地方官爲大祝設行其時擧行之香室官員何足責而名則官員也至於忠義異於一時入直之官員而近來全不擇差不知格例入直官員罷職忠義査出汰去如渠者何給忠字乎削名渠廳勿齒渠類守僕爲先嚴杖卽其地定配不察之該房承旨罷職而道臣事亦甚未安越俸三等揭板斯速改書事令內閣下諭
정조 20년
以黃海監司徐邁修狀啓金川郡社稷位版移安時告由香祝令該曹磨鍊下送事傳于韓用龜曰事工易就告成在卽邑倅之誠勤可嘉且況自今泉甘而土肥樂業而安生年年康年事事喜事豈非金邑公私上下之大幸乎物力則不至於撓民而入接則的當在何日令廟堂問于道伯使之招問該倅狀啓
정조 20년
李祖承以備邊司言啓曰頃因有司堂上沈頤之所啓批旨內治績固不係此近日擧行疎漏多端爲民事難弛西顧之思民事登聞之遲滯考其日字連住寧邊然則此時本道道臣豈可爲遊觀不卽前進被災邑始於十九日到泰川封啓乎以此以彼辜負大矣其委折嚴關査問使之首實報來後草記可也事命下矣卽見平安監司朴宗甲牒報則以爲寧邊之數日留連巡路排站果由香山而不能體九重分憂之聖意乃於邊府蕩析之日不捨名山遊覽之計辜負之罪自知難逭嚴敎之下惶懍無地爲辭矣奏御文字何莫非至敬至重而至於道臣啓達尤不敢一字放忽者道內民勢之舒慘一歲穡事之豐歉上徹聰聽惟有此一路故也今番灣府水災之後道啓之一望稽遲已難逭於重律而泰川等七邑曾無被水之槪論忽於農形登聞無端混擧於安州等十邑之中者尤萬萬駭然且安州等三邑守令之指名現告成命之下仍不擧行此不可但以疎忽言之至於灣府水害洛下傳聞已不勝驚慘爲道臣者固當聞卽馳到以救民急不敢暇息而諉以巡路排站仍入香山多日留連上負九重恫懁之至意下孤一府慘愕之民情此何分義此何道理乎其罪犯至此而一向寬假不卽勘處則不但民事之無可恃宵旰憂勤之念將無可紓之日平安監司朴宗甲施以削職之典何如傳曰不卽前進固有其罪比之當初溺職之失不無輕重之殊彼而參的亦出爲民則今不可許施更考來頭治績敷奏可也
정조 20년
金翰東以備邊司言啓曰卽見黃海監司徐邁修狀啓則以爲臣巡到黃州兵使金思穆稱以道先生公狀延命一倂廢閣其乖損體統已極駭瞻至於延命之節尤有所重則若是執拗誠是意外所當直爲請勘而係是外補不敢擅論請令廟堂稟處矣兵使之於監可便同上下官體統而延命之體自有所重軍務擧行且關師律則自處以曾經道伯全然廢闕於時道臣行部到本營之日者誠極可駭雖以故事言之臣蓍東先祖文靖公臣斗壽隆慶庚午爲黃海監司萬曆己卯爲延安府使馳進延命于巡營以前任道伯之故前排軍容皆出待五里而迎入一路傳爲美事繪畫以記之藏于該監營之椽廳至今傳來可按而考本道已例旣如此則該帥臣擧措之乖當益著矣黃海兵使金思穆宜施罷拿之典而重臣特補事體自別自本司不敢循例論勘上裁何如傳曰莫效古人繪傳之美事徒信近俗先生之除例輾轉葛藤致煩登徹從他抉摘之失難免壞損之責揆以朝體不可無飭而補郡稱以謫倅者謂其罪名之等於嶺海則若罷若拿殊非從重論之道仍補勿問似合還發配之文後勿如是之意嚴飭帥臣可也
정조 20년
金翰東以義禁府言啓曰備邊司草記內蔚山府使李性重釜山僉使安宗厚多大僉使尹壽民西生僉使朴道寬豆毛萬戶李源培開雲萬戶千起一西平假將金德行等爲先罷黜一竝令該府拿問考律重勘事批旨內一邑六鎭守令邊將等令統帥大張威儀於操場前洋嚴棍充軍統制左營將沈鑏亦令統帥拿致決棍後依初下敎勘律事命下矣安宗厚尹壽民李源培千起一金德行慶尙道東萊府李性重朴道寬蔚山府充軍而俱在任所云竝以批旨內辭意具罪目依例發遣府書吏羅將待其交代押付統營令統帥大張威儀於操場前洋嚴棍後押送于各其配所沈鑏前因特敎定配於黃海道遂安郡而押去書吏纔已發送亦令押送統營決棍後因前配所發配事發關知委何如傳曰允
정조 20년
金翰東以義禁府言啓曰頃因昌原前府使李汝節熊川前縣監趙弘鎭原情公事判付內更令指名報來後勘罪事命下故行會本道矣卽接慶尙監司李泰永査報則枚擧兩邑牒呈而昌原前府使趙蒙錫以爲府使到任在於乙卯六月而漁稅前屬統營時所納不過爲五兩矣及屬本邑之後隣近邑落網處隨處收稅一年所徵至爲二十餘兩而浦戶呼訴故今番還屬統營之請蓋欲矯革其弊源而前官供辭中網船之弊或論報營或移文各邑云爾則漁弊之生罔知其始於屬邑之後自癸丑至乙卯卽是前官在任時故更以前府使李汝節現告熊川縣監姜彙喆以爲漁稅屬邑雖在癸丑稅錢捧納始自甲寅前縣監金忠國更爲現告而昌原府漁弊始自屬邑之後前府使李汝節遞歸在於乙卯六月考其年條參以報辭首犯一款無容更査只以熊川前縣監金忠國指名修成冊上送矣金忠國今方待命拿囚李汝節前因他罪充定平安道江界府馬馬海土兵而當初納供之時或稱論報營門或稱移各邑至以嚴束任掌禁其疊徵矣遞歸後有此生弊等語有所發明而今此道臣以府使趙蒙錫所報更爲現告則當初粧撰之罪有不可以已蒙分揀還發配所有所容貸發遣府書吏更爲拿來添問目取招後勘處何如傳曰允李汝節更雖拿來其律豈加於定配乎勿論可也
정조 20년
金翰東以刑曹言啓曰香室守僕嚴杖卽其地定配事命下矣當該守僕金斗樞箇箇考察各別嚴杖一百後慶尙道星州牧定配所卽爲押送之意敢啓傳曰知道
정조 20년
兵曹啓目粘連南漢行宮殿閣修改之役不但事體自別許多修葺貳衙新建不啻鉅役而京裨之裁量策應土校之奔走監董俱係勞勩都廳策應前郞廳沈益希施以加資之典監董將校柳時謙鄭龍彬事當區別論賞而出鎭之初宜有拔例奬勸之擧一體施以賞加之典恐合事宜是白乎矣係干恩賞自下不敢擅便上裁何如判付啓依回啓施行爲良如敎
정조 20년
丙辰九月初四日辰時上御誠正閣諸承旨持公事入侍時行都承旨黃昇源行左承旨李祖承右承旨金翰東左副承旨李肇源右副承旨鄭尙愚同副承旨韓用龜記事官柳遠鳴假注書李弘謙記事官金景煥記注官金良倜檢校待敎徐有榘以次進伏訖肇源讀奏慶尙監司李泰永狀啓持平鄭宗魯疏批傳諭事昇源翰東用龜尙愚以無公事先退祖承讀奏守門將申義權病親呈辭事及訓鍊主簿金錫彬病親呈辭事上命書判付訖敎有榘曰梁大司馬文蹟不須以文集體爲之而多取古人今人可觀文字添入附錄中鋪張說去無爲草略可也仍命退諸臣以次退出
정조 20년
丙辰九月初四日辰時上御重熙堂左承旨有司堂上同爲入侍時行左承旨李祖承假注書李弘謙記事官金景煥記注官金良倜有司堂上沈頤之以次進伏訖頤之曰近日氣稍寒聖體若何上曰一樣矣頤之曰王大妃殿氣候何如上曰一樣矣頤之曰惠慶宮感候何如上曰近日則差復矣仍命退諸臣以次退出
정조 20년
行都承旨黃昇源坐行左承旨李益運坐右承旨金翰東坐左副承旨李海愚坐直右副承旨鄭尙愚坐同副承旨魚用謙坐直注書柳遠鳴仕一員未差假注書呂東植仕直事變假注書未差
정조 20년
藥房提調沈頤之副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
金翰東以備邊司言啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 20년
傳于鄭尙愚曰右承旨入侍
정조 20년
承旨前望單子入之李益運李海愚魚用謙落點
정조 20년
以慶尙監司李泰永狀啓熊川縣監姜彙喆聞其父病齎納印符擅離徑行爲先罷黜其罪狀令攸司稟處事傳曰其在孝理之政不可嚴飭況與投印有異者乎勿令攸司稟處其代則殘邑數遞當拔例差送蔭官武臣中地處極好人亦極可合者擬入而待下批一兩日內使之辭朝
정조 20년
魚用謙以訓鍊都監言啓曰本局分授都城北曲城西邊第二城廊近處體城三間許頹圮處今月初六日爲始改築之意敢啓傳曰知道
정조 20년
魚用謙以御營廳言啓曰本廳字內惠化門北邊第八城廊近處體城頹毁三間半許先爲畢築而女墻仍爲始役矣把守軍兵依例撤罷之意敢啓傳曰知道
정조 20년
以全羅監司徐鼎修狀啓薦新柚子石榴不得封進令該曹稟旨分付事判付內啓下禮曹爲旀薦獻柚子自有耽羅貢果本道則薦新所用代封與否不必稟處此意分付爲旀嶺南道臣處亦爲知委使之知此擧行爲良如敎
정조 20년
以全羅監司徐鼎修狀啓朔膳中柚子石榴以他物種代封計料事判付內啓下禮曹爲旀榴柚何必京貿已封者外無論朔膳物膳皆許代封以此分付爲良如敎
정조 20년
禁府照目熊川前縣監金忠國矣魚鹽收稅之時侵漁海民法禁至嚴而身爲守令不能檢吏監色致有此首犯生弊者揆以法意誠極可駭以此照律罪杖一百收贖告身盡行追奪私罪奉敎依允
정조 20년
持平金壽祖疏曰伏以臣以葫蘆庸品不揆卑賤敢進短章祈免非分之職冒瀆宸嚴罪當萬死一心惶隕恭俟處分卽伏見道臣之傳諭繼承批旨不惟寬假諭以大義乃使臣勿辭上來事辭旨隆重決非微臣之所可當者臣伏讀未終感泣踧踖無地措躬臣竊伏念君臣之義天地之常經在官不俟屨在外不俟車之禮臣雖至愚粗有與聞則何敢欲進不進自干飾僞驚俗之誅哉臣聞量己受任亦人臣之一義則臣之自量旣審且熟昧然冒進烏可免患得之誚也第惟幼而所學者乃是致君澤民之事而行乎此者不以仕則無可行者矣苟有片善寸長之能莫不沐化承休之願而幸逢今日不世出之聖學極博極高庶物咸覩此正有爲之時也臣若少有一半分可行之近似則何苦自棄於千載之一會甘與草木而同腐也臣本天質愚迷氣稟虛弱善病懶讀學無所就至於科場小技每不猶人動輒見拙自知無成杜門守分而已非有他矣上天仁覆無物不包誤下收召不忍旋斥赦其逋慢之罪反以疑於典型宿望臣尤不勝惶惑焉律身制行以循前人成法然後方可謂典型蘊德林下不出家而成敎之謂宿望如臣之安肆暴棄萬不一似者猶未免爲鄕人寧有一毫髣髴而敢辱於臺憲之通班乎若以臣爲先正之氣脈而濫及隆恩則又有惶悚者臣祖臣文靖公麟厚冥會數百載之隆遇道合知己實若一室之都兪前日未終之深契必有待於今日九原之感泣已極爲其子孫之慶祝皆欲糜粉圖報而臣之極陋無狀不能承先訓荒墜家聲實忝厥祖內省自疚夙夜憂歎推蔭之恩有難冒當而況官人以賢不以世則庸賤末蔭亦何合於此選耶若以臣爲有所存有所聞則踐履工程難可自掩豈敢撝謙於君父之前以陷於不忠之地乎臣命途奇薄早孤不學又失師友之益離群索居不能盡意爲學寡陋溲淺實無所得何以副聖明下念之萬一此臣所以慙懼悶縮而懇辭不已者也抑臣別有所難强者臣血氣虛薄自幼多病雖在壯年牢戶坯蟄而每當換節猶爲失攝時或昏倒時或涔痛自分病癈矣病與年謀症與日深犬馬之齒已迫衰老今秋則舊疾轉添新症層生頭目之風眩手足之癱瘓無日不發方試針藥以此形勢若有勉强自力之道則臣雖愚昧亦有秉彝豈不欲一進天陛仰瞻淸光少伸分義退塡溝壑而從前累叨恩命一未能出謝者誠以賤疾之爲痼此實臣之一大罪恨前日之疏不敢遽以病勢仰瀆者告君之初近於猥屑而抑情抱悶至今跼蹐伏念君臣之間無異家人父子有懷畢達亦是無隱之義故忘其疎賤敢陳悶迫之狀復瀆淵聽違負之罪有不可逃而於分於病莫可强進上天鑑臨臣豈誣罔伏乞聖慈特垂俯察亟遞臣職則可幸從班之無至瘝曠而臣亦安分調病永作康衢擊壤之氓矣臣惶恐感激云云答曰省疏具悉必有家庭之聞又非長往之士胡爲乎過加辭巽爾其勿辭竢間卽爲登途
정조 20년
丙辰九月初五日辰時上御便殿右承旨入侍時右承旨金翰東記事官柳遠鳴記事官金珍恪記注官金良倜以次進伏訖上曰藥房提調以備局事有詢問者使之來待左承旨與二提學亦爲來待可也良倜承命出命退承史以次退出
정조 20년
丙辰九月初五日辰時上御便殿左承旨有司堂上同爲入侍時行左承旨李祖承記事官柳遠鳴記事官金珍恪記注官金良倜備局有司堂上沈頤之以次進伏訖頤之曰日間聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣頤之曰見灣尹書則漂頹民戶今幾結構民亦奠接云爲民甚幸而以當初所聞參之以灣府所報則所聞似有過矣上曰民果奠接則誠爲幸矣上曰同副承旨入侍賤臣承命出傳同副承旨韓用龜進伏上曰忠節祠祝文昨日何時下送耶用龜曰昨日申時下去矣上敎頤之曰今番香室擧行萬萬駭然矣卿亦聞之否頤之曰臣昨伏見傳敎始知之而擧行之不審極爲駭然矣上敎用龜曰忠義差出何以爲之觀其書法之稍可者另擇而明日取才差出可也命頤之用龜先退上曰來待諸臣入侍賤臣承命出傳與二提學沈煥之二直提學李晩秀偕入進伏煥之曰聖體若何上曰一樣矣上敎晩秀曰無冤錄從速開板今年內使之畢役而外閣事專然抛置吏輩作奸類如此二提學察飭修補可也命書傳敎曰左承旨左副承旨同副承旨許遞前望單子入之待下批牌招察任仍命退諸臣以次退出
정조 20년
丙辰九月初五日申時上御便殿坐直承旨入侍時左副承旨李海愚記事官柳遠鳴記事官金珍恪記注官金良倜以次進伏訖上命書傳敎曰承旨房仍又命書傳敎曰大臣許日前傳諭錯傳近來備郞所爲如許當該郞廳先汰後拿又命書傳敎曰政官待明朝牌招開政命退承史以次退出
정조 20년
行都承旨李鼎揆在外行左承旨李益運坐直右承旨金翰東坐左副承旨李海愚坐直右副承旨未差同副承旨魚用謙坐注書柳遠鳴仕直一員未差假注書呂東植仕事變假注書李致祜仕
정조 20년
魚用謙啓曰明日再明日光陵忌辰祭齋戒正日相値視事頉稟之意敢啓傳曰知道
정조 20년
魚用謙啓曰臣用謙書寫忠義取才次忠勳府進去下直之意敢啓傳曰知道
정조 20년
魚用謙以禮曹言啓曰今秋各陵展謁取稟草記傳曰日勢若此待秋成更稟可也事命下矣今秋展謁定於何陵而以何間推擇乎敢稟傳曰章陵展謁仍爲行祭金浦郡宿所依先朝甲寅年例爲之以念後擇吉可也
정조 20년
李海愚啓曰園幸定例堂上李時秀徐龍輔李晩秀尹行恁舟橋堂上沈頤之行禮曹判書閔鍾顯行兵曹判書鄭好仁廣州留守徐有隣京畿監司李冕膺依下敎來待矣傳曰入侍
정조 20년
傳于李海愚曰禁將以兼察壯勇大將隨駕而虎符體重姑令兼佩待開門牌招傳授禁衛大將訓將兼察留營軍兵一體遙領御營廳留營軍兵前大將李邦一代領左右捕將令留陣大將訓將壯帥兼察臨時牌招聽傳敎事該房知悉
정조 20년
兵曹以李柱國爲舟師大將
정조 20년
備忘記京畿監司李冕膺下直長弓一張長箭一部賜給
정조 20년
傳于金翰東曰當該承旨拿處
정조 20년
以鄭尙愚囚單子傳于金翰東曰附過放送
정조 20년
傳于李益運曰吏曹參判前望單子入之牌招同參政事
정조 20년
有政吏批判書金載瓚參判黃昇源進參議李城輔在外行左承旨李益運進以李鼎揆爲承旨李周憲爲戶曹正郞李昌杰爲禁府都事金益淳爲熊川縣監司饔主簿單金基厚
정조 20년
兵批判書鄭好仁進參判尹弼秉入直參議李尙度參知吳泰賢病左副承旨李海愚進同知林台楫僉知李宗魯護軍李祖承副護軍韓晩裕韓用龜李肇源司正呂東植李存秀以上竝單付
정조 20년
兵曹口傳政事護軍單李漢豐
정조 20년
兵曹御營大將李漢豐仍任事承傳
정조 20년
洪宅柱改差代以李致祜爲事變假注書
정조 20년
以李厚重囚單子傳于金翰東曰放送
정조 20년
李海愚以備邊司言啓曰卽見前統制使李得濟狀啓則以爲卽接本道前左水使沈鑏謄報則十五日私操後因道臣停操謄關仍爲罷操云量其事勢容或無怪左右沿之或行或否揆以事面未免逕庭左沿一邑六鎭之未趁期會者該水使啓聞請勘而此非獨邑鎭之罪也實亦水使所使也當初道臣水陸操請停啓聞而因發關左右沿使之停操左水使不待行停判下又不見臣營知委只以道臣之關邑鎭舟師之趁期前進者遽皆放還故關飭以巡營狀啓回下之前無或遽罷則左營旋又還集已歸之邑鎭期日迫近水路廻遠一邑六鎭之未趁期會者職由於此該水使之詰戎重事擧措顚倒未正操而徒令軍民再聚再放其爲勞費有甚於經操其於城丁舟師之點閱私操之際戎裝部伍擾雜無紀軍校侵討矇不察飭其他種種駭聽誠不可使聞適足貽羞當該前水使沈鑏罪狀請令廟堂稟處矣當初巡營關之姑令停操統營關之勿令遽罷無論此是被非該水使之依巡營關而放還本鎭舟師之赴操者固不是異事而旋因統營關而遽爲還集者似未免顚倒至於再聚再放勞費有甚於經操點閱私操戎伍不免於擾雜而軍校輩之侵漁討索又不能察飭則沈鑏罪狀固宜重勘而頃因特下判付旣已受棍于統營仍又編配于海西則有不必加律論斷啓聞中請罪一款今姑置之何如傳曰沈鑏所爲駭妄莫甚近地薄竄律不當罪以遠配傳旨付標事令政院知悉擧行可也
정조 20년
判中樞府事李命植疏曰伏以臣伏見傳敎下者有陵園幸行之命矣計其程道將費多日聖體勞動倍切憂慮凡在臣鄰孰不欲隨參陪扈以伸區區之忱而臣旣忝崇秩又綰重務排衛有定不可暫曠者奔奏先後思所自效非如閒漫之比而自來病情朝暮且盡尋常職事尙不免抛置則矧玆馳策長途萬無自力之望玆擧難强之實仰瀆體下之廳伏乞聖慈特賜務諒亟遞臣壯勇提調之任他餘所帶亦竝鐫解以幸公私焉臣無任云云答曰省疏具悉緊任重務俱難輕解至於壯營兼管自可臨時代察勿辭行公